К... (Ај! у души страшћу цртам)
К.....

Ај! у души страшћу цртам 
   Твога лица рујни сјај,
Душу твоју благо моје 
   Ка' небески држим рај.

Твоме лику спомен дижем 
   У рањеном срцу мом,
С ког уздаси — јади срца –
   Лећу белом лику твом.

Твој рубин усна црљен 
   Зори тужном срцу мом,
Ај! да су ми зорске усне 
   Љубио бих снагом свом.

Твоје данке сјај у зори 
   Болни цепа срца строј,
Кад ју гледнем срце гори 
   Дижем чувства свети пој.

«Да ли верна љубав згара 
   У нутрињи строја твог?»
Не згара ли: «о лепојко, 
   Ево т' на дар срца мог».

Напомене 

 Ова песма је први пут објављена у часопису Словенка, 1860 бр. 2

Извори 

 Милорад П. Шапчанин: Целокупна дела, Књига прва, страна 2-3. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин